Xpeng G9 opdateres og stiger i pris

Med mere end 1.200 eksemplarer på vejene herhjemme, er G9 blevet lidt af et hit for kinesiske Xpeng. Nu lokkes fremtidige kunder med lidt flere lækkerier via en mindre hardwareopdatering, der ikke helt er et facelift, men dog byder på markante forbedringer.

Til gengæld stiger G9’eren også i pris. Der er kommet 20.000 kroner oven på alle tre udgaver af den store kinesiske bil, så prisen nu starter ved 499.900 kroner for standardudgaven. Den højere pris dækker over disse forbedringer:

Øget maksimal nyttelast med 100 kilo.

Trådløs opkobling af Apple CarPlay og Android Auto.

Dobbelt trådløs opladning af mobiltelefoner med køl – 50W ladeeffekt.

Nye interiørfarver.

Den opdaterede G9 får trådløs smartphone-integration med bilens infotainmentsystem via Apple CarPlay eller Android Auto. Det er vigtigt at påpege, at integrationen af Apple CarPlay og Android Auto kræver opgraderet hardware, hvilket betyder, at nuværende G9-ejere ikke skal forvente at kunne få Apple CarPlay og Android Auto i deres G9.

Den trådløse telefonopladning får også en opgradering. Man kan nu oplade to telefoner ad gangen, og den trådløse ladeeffekt bliver hævet fra 15W i den nuværende Xpeng G9 til en ladeeffekt på 50W.

Den opdaterede G9’er vil nu udelukkende blive leveret med sort himmel i kabinen. Derudover får man mulighed for at vælge en tredje interiørfarve i lysegrå – kaldet Diamantgrå. Dertil fungerer sædeventilationen til føreren og forsædepassageren nu både i sædepuden og i ryglænet.

Sidste væsentlige opgradering er, at bilen får øget sin maksimale nyttelast med 100 kilo, så den maksimale nyttelast nu er på 550 kilo.

Den opdaterede Xpeng G9 bliver leveret til de første danske kunder til september 2024.

Xpeng G9 | RWD Standard Range | RWD Long Range | AWD Performance
Rækkevidde | 460 km | 570 km | 520 km
Motor | 313 hk | 313 hk | 551 hk
Moment | 430 Nm | 430 Nm | 717 Nm
Ladeeffekt (AC/DC) | 11 / 260 kW | 11 / 300 kW | 11 / 300 kW
Træk | 1.500 kilo | 1.500 kilo | 1.500 kilo
Pris | 499.9990 kr. | 579.990 kr. | 629.990 kr.

Xpeng G9 opdateres og stiger i pris